D. Lipšic, poslanec: (2009-10-28):
Najskôr by som prečítal jedno vyjadrenie, ktoré bolo publikované pred pár dňami, a o chvíľku poviem, že kde, ale budem z neho najskôr citovať. „Zároveň odmietame spájanie rozhodnutia o jednej žiadosti s kauzou nástenkového tendra. Ide o neporovnateľné témy svojím obsahom, rozsahom, ako aj následkami. Takéto porovnanie postráda akýkoľvek iný zmysel okrem snahy vyvolať senzáciu a pritiahnuť pozornosť čitateľov za každú cenu. Negatívny finančný rozmer nástenkového tendra a jeho dopad na verejné financie je všeobecne známou informáciou.“ Vyjadrenie ministerstva hospodárstva tejto vlády z 21. októbra tohto roku. Vláda hovorí vo svojom vyjadrení, že žiaden dopad nástenkového tendra na verejné financie nebol. Toto je tvrdenie vládneho rezortu, ktorý vedie minister za SMER. To nie je vyjadrenie opozičnej strany, to je vyjadrenie vládneho rezortu na jeho webovskej stránke. Nechcem ja diskutovať o tom, čo urobil NKÚ alebo čo urobil ÚVO, ani o jednotlivých paragrafoch, čo bolo alebo čo nebolo, chcem popísať, čo sa vlastne v nástenkovom tendri udialo. Naši občania a naši voliči nie sú hlúpi, a pokiaľ majú dosť informácií a vedia si urobiť svoj vlastný názov, väčšinou si urobia správny názor. Aký bol teda priebeh nástenkového tendra, ktorý dodnes obhajuje pán minister Štefanov, pán poslanec Rafaj a nepriamo aj pán premiér Fico? V máji 2007 mal byť tender na 3,6 mld. zverejnený na niekoľko dní na jednej nástenke, nikto nevie, či zverejnený bol, alebo nebol, nikto ho tam vlastne nevidel. Týchto niekoľko dní zahŕňalo aj dni počas víkendu. Korková nástenka sa nachádzala na chodbe, ktorá nie je prístupná verejnosti, sú tam elektronické dvere, nie je prístupná verejnosti. Jediná firma, ktorá sa prihlásila, jediné firmy boli firmy blízke predsedovi SNS Jánovi Slotovi. Výsledok verejného obstarávania bol dlho zatajený. Bývalý minister Janušek tri týždne, keď kauza prepukla, neodpovedal na otázky novinárov, až potom zvolal tlačovku, z ktorej predčasne odišiel. Toto sú len fakty, to nie je žiadne moje hodnotenie. Ak kolegovia zo SNS chcú tvrdiť voličom, že je to náhoda, že po tej neprístupnej chodbe náhodou išli ľudia blízki Jánovi Slotovi, celkom náhodou, nikto iný tam nebol, ale oni si to všimli, pán Mravčiak, pán Hatváni, fajn, tak to hovorte svojim voličom, ak máte pocit, že sú takí hlúpi, že sú takí hlúpi, že vašim rečiam uveria. Ale voliči nie sú takí hlúpi a to ukazujú aj posledné preferencie. Už tu spomínal aj pán poslanec Kužma, aj pán poslanec Janiš zmluvu, ktorá bola uzatvorená, sadzby, ktoré tam boli popísané, 70-tisíc za lektora na jeden deň, to sú sadzby pre nositeľov Nobelovej ceny. (Reakcia z pléna.) To nehovorím ako bonmot, to hovorím vážne. To sú sadzby, ktoré podpísalo ministerstvo výstavby pre zahraničných lektorov na jeden deň. Bývalý minister Janušek a ministerstvo výstavby požadovalo od obcí, ktorým rozdeľuje eurofondy, aby pri zákazkách boli aspoň traja záujemcovia, tvrdo, pri tejto zákazke stačil jeden z firmy blízkej Jánovi Slotovi. Ja si myslím, že ľudia vedia svoj názor, vedia to aj voliči, dokonca aj vládnych strán na nástenkový tender, a myslím si, že ťažko môže nástenkový tender niekto obhajovať, okrem niekoho, kto je v ňom buď priamo namočený, alebo to robí z hlúposti. A ja si myslím, že ak je nejaká povinnosť opozície, môžeme hovoriť o bývalej vláde, dnešnej vláde, tak je strážiť vládu, aby napáchala čo najmenej škôd. Tento tender napáchal škody, ktoré zaplatia slušní ľudia, voliči všetkých strán zo svojich daní, ľudia, ktorí platia dane, rešpektujú zákony, vychovávajú svoje deti, majú ťažkú situáciu dnes. A čo si pomyslia, keď uvidia nového ministra, ktorý príde a povie, všetko bolo v poriadku, tender za 3,6 mld. bol v poriadku. Firmy blízke SNS, ktoré dostali sa k obrovským peniazom, to všetko bolo v poriadku. Ja si myslím, že voliči sú múdrejší aj ako pán minister Štefanov, aj niektorí poslanci, ktorí tento škandalózny tender obhajujú, a preto veľká nádej aj pre túto krajinu je osem mesiacov, kedy bude rozhodovať, komu dá dôveru v ťažkej dobe, v dobe krízy, či tým, ktorí ešte aj z toho mála sa snažia korumpovať a kradnúť, alebo tým, ktorí sa minimálne budú snažiť priestor pre korupciu a kradnutie zužovať. A ja som presvedčený o tom, že naši voliči, naši občania sa rozhodnú správne. Ďakujem. (Potlesk.)